Ellen Day Hale

Ellen Day Hale (11. helmikuuta 1855 Worcester Massachusetts – 11. helmikuuta 1940 Brookline Massachusetts, Yhdysvallat) oli yhdysvaltalainen impressionistinen taidemaalari.

Elämänvaiheita 
Ellen Day Hale syntyi Bostonin eliittiin kuuluneeseen perheeseen joka oli kiinnostunut taiteesta. Suvulla oli perinteitä politiikassa, esivanhempia oli ollut mukana Yhdysvaltain itsenäisyysliikkeessä ja isotäti, Harriet Beecher Stowe oli kirjoittanut kirjan Setä Tuomon tupa. Perheessä oli myös vahva uskonnollinen vakaumus, jonka myös Ellen Day Hale omaksui.

1800-luvun Bostonin yläluokassa Day Hale edusti kokonaan uudenlaista naistyyppiä. Hän kouluttautui ammattiin, hankki taloudellisen riippumattomuuden eikä solminut koskaan avioliittoa. Osa tällaisista naisista perusti yhteistalouksia, joita kirjailija Henry James kutsui teoksissaan "Bostonilaisiksi avioliitoiksi". Day Hale jakoi elämänsä taiteilija Gabrielle De Vaux Clementsin kanssa. Sitä, miten intiimi heidän suhteensa oli, voidaan vain arvailla.

Ensimmäiset taideopintonsa Day Hale suoritti William Morris Huntin taidekoulussa, jonka hän aloitti vuonna 1874, Hänen opettajanaan toimi Helen Mary Knowlton. Sekä Hunt että Knowlton saivat kritiikkiä siitä, että ottivat nuoria naisia oppilaikseen. Heillä oli kummallakin tavoitteenaan, että taideopiskelija oppisi oman uuden tyylin, eikä tyytyisi kopioimaan vanhaa. Ensimmäisen näyttelynsä Day Hale piti vuonna 1876 Bostonissa. Sen jälkeen hän opiskeli Pennsylvania Academy of Fine Artsissa.  

Vuonna 1881 Day Hale teki yhdessä Knowltonin kanssa yhdeksän kuukautta kestäneen matkan Eurooppaan. Naiset vierailivat Britanniassa, Alankomaissa, Belgiassa, Ranskassa ja Italiassa. He kävivät useissa taidemuseoissa joissa tutkivat ja kopioivat vanhoja teoksia. Matkan päätteeksi Knowlton asettui asumaan Britanniaan ja Day Hale päätti jatkaa taideopintojaan.  

Suurimman vaikutuksen Day Halen taiteelliseen tuotantoon tekivät Ranskassa tehdyt jatko-opinnot Académie Colarossissa ja Académie Julianissa vuosina 1882- 1885. Äidilleen kirjoittamissaan kirjeissä Day Hale kuitenkin kritisoi Académie Julianin pitäjiä rahanahneudesta: opiskelu oli kallista ja naisopiskelijat joutuivat maksamaan opinnoistaa kaksi kertaa enemmän kuin miehet.Pariisin salongissa oli näytteillä hänen kaksi työtään; Beppo ja L´hiver en Amerique. Courbet`n työt tekivät häneen vaikutuksen, vaikka pitikin tätä kommunistina. 

Ellen Day Hale palasi Bostoniin vuonna 1885 ja asui siellä seuraavat yhdeksän vuotta. Hän teki tuolloin etsauksia, opetti taidekoulussa ja hänen töitään oli näytteillä New Orleansissa. Vuonna 1888 häneltä ilmestyi taidehistoriaa käsitellyt pamfletti. 

Käytyään 1890-luvulla hoitamassa terveyttään Kaliforniassa, Day Hale palasi Bostoniin. Vuonna 1905 hän esitteli kuuluisimman maalauksensa, Aamun uutiset. Teoksessa idealisoitu viktoriaaninen nainen lukee sanomalehteä avoimen ikkunan äärellä. Samoihin aikoihin ilmestyi myös hänen omakuvansa. Siinä hän esittää itsensä ylpeästi yläluokkaisena naisena, jolla on tietty yhteiskunnallinen asema. Hänen asunsa on muodikas ja tumma tausta luovat dramatiikkaa.  

Day Halen elämä muuttui vuonna 1904 kun hän muutti Washington D.C.:iin missä hoiti vanhempiensa taloutta. Äiti oli halvaantunut ja isä loi uraa pääkaupungissa. Hän piti pääkaupungissa useita näyttelyitä ja piti sen ilmapiiriä inspiroivana. Hänen ystäväpiiriinsä kuului Theodore Roosevelt. Hän kiinnostui myös politiikasta ja osallistui moniin poliittisiin kokouksiin. Taiteelle jäi entistä vähemmän aikaa, minkä väitetään näkyneen töiden laadussa.

Vaikka kotivelvollisuudet olivatkin raskaat, Day Hele perusti uuden ateljeen vuonna 1909. Hän kutsui sinne usein ystäviään ja illanvietoissa luettiin ääneen, puhuttiin ajankohtaisista aiheista ja harjoiteltiin vieraita kieliä. Vanhempiensa kuoleman jälkeen hän jatkoi matkustelua  ja vieraili Euroopassa vuosina 1920, 1922 ja 1930. Hän työsti tuolloin myös useita etsauksia. Vuonna 1936 häneltä oli näytteillä Egyptiin, Syyriaan ja Palestiinaan suuntautuneen matkan aikana syntyneitä etsauksia. Maalaamisen hän oli tuolloin jättänyt lähes kokonaan. 

Day Halen töitä on nykyään esillä Bostonin taidemuseossa, Pennsylvania Academy of Fine Artsissa ja Washingtonin kansallisessa naistaiteilijoiden museossa sekä Smithsonian American Art Museumissa. Hänen töistään on pidetty näyttely viimeksi vuonna 2013.

Lähteet

Aiheesta muualla  
 http://www.artnet.com/artists/ellen-day-hale/
 http://www.aaa.si.edu/collections/ellen-hale-and-hale-family-papers-7632/more-information

Yhdysvaltalaiset taidemaalarit
 Impressionistit
Vuonna 1855 syntyneet
Vuonna 1940 kuolleet